b'\n_START_ARTICLE_\nMad Max\n_START_SECTION_\nJuoni\n_START_PARAGRAPH_\nElokuva kertoo Max Rockatanskysta, kovaotteista poliisista, jonka erikoisalaa ovat takaa-ajot ja jolta kukaan ei p\xc3\xa4\xc3\xa4se karkuun. Elokuvan tapahtumat k\xc3\xa4ynnistyv\xc3\xa4t takaa-ajosta, jossa moottoripy\xc3\xb6r\xc3\xa4jengin j\xc3\xa4sen menett\xc3\xa4\xc3\xa4 henkens\xc3\xa4. Jengi alkaa vandalisoida kyl\xc3\xa4\xc3\xa4, jonka asemalle kuolleen j\xc3\xa4senen arkku (sangen pieni) j\xc3\xa4tet\xc3\xa4\xc3\xa4n junan mukana. Jengi hy\xc3\xb6kk\xc3\xa4\xc3\xa4 kyl\xc3\xa4st\xc3\xa4 pakenevan pariskunnan auton kimppuun, tuhoaa heid\xc3\xa4n autonsa ja raiskaa naisen. Yksi jengin j\xc3\xa4senist\xc3\xa4 Johnny Boy j\xc3\xa4\xc3\xa4 paikalle, ja Max pid\xc3\xa4tt\xc3\xa4\xc3\xa4 h\xc3\xa4net kumppaninsa kanssa. Jengil\xc3\xa4inen kuitenkin vapautetaan todisteiden puutteessa, ja h\xc3\xa4n kostaa Maxin ty\xc3\xb6toverille Jim Gooselle sytytt\xc3\xa4m\xc3\xa4ll\xc3\xa4 h\xc3\xa4nen autonsa tuleen. T\xc3\xa4m\xc3\xa4n seurauksena Goose kuolee, mik\xc3\xa4 koskettaa Maxia syv\xc3\xa4sti. H\xc3\xa4n ilmoittaa esimiehelleen Fifi Macaffeelle (n\xc3\xa4yttelij\xc3\xa4 Roger Ward), ett\xc3\xa4 h\xc3\xa4n haluaa erota. Fifi ehdottaa ett\xc3\xa4 Max harkitsisi asiaa viel\xc3\xa4 kaksi viikkoa ja pit\xc3\xa4isi lomaa._NEWLINE_J\xc3\xa4rkyttyneen\xc3\xa4 toverinsa kohtalosta Max l\xc3\xa4htee lomalle vaimonsa Jessien (n\xc3\xa4yttelij\xc3\xa4 Joanne Samuel) ja lapsensa Sprogin (n\xc3\xa4yttelij\xc3\xa4 Brendan Heath) kanssa. H\xc3\xa4nen vaimosa kuitenkin t\xc3\xb6rm\xc3\xa4\xc3\xa4 samaan jengiin ja paetessaan paikalta autolla er\xc3\xa4\xc3\xa4n jengil\xc3\xa4isen k\xc3\xa4si repeytyy ranteesta irti. Jengi etsii Maxin perheen k\xc3\xa4siins\xc3\xa4, kun he ovat korjaamassa autoaan farmilla. Maxin vaimo l\xc3\xa4htee heid\xc3\xa4n lapsensa kanssa j\xc3\xa4lleen pakoon autolla, jota Max oli korjaamassa ja jossa ei ollut vesipumpun hihnaa. Auton moottori ylikuumenee ja vaimo pakenee juosten heid\xc3\xa4n lapsensa kanssa. Jengi tappaa Maxin lapsen ja haavoittaa h\xc3\xa4nen vaimoaan eritt\xc3\xa4in vakavasti ajamalla n\xc3\xa4iden yli moottoripy\xc3\xb6rill\xc3\xa4. _NEWLINE_Max kostaa surmaamalla kaikki jengil\xc3\xa4iset. Koston aikana Max haavoittuu polveen ja k\xc3\xa4teen, ja h\xc3\xa4n joutuu tekem\xc3\xa4\xc3\xa4n polvituen. Viimeisen\xc3\xa4 kuolevat Maxin tarinan alussa pid\xc3\xa4tt\xc3\xa4m\xc3\xa4 jengil\xc3\xa4inen sek\xc3\xa4 jengin johtaja, joka t\xc3\xb6rm\xc3\xa4\xc3\xa4 t\xc3\xa4ydess\xc3\xa4 vauhdissa vastaantulevaan rekkaan. T\xc3\xa4t\xc3\xa4 ennen Max on l\xc3\xb6yt\xc3\xa4nyt tarinan alussa pid\xc3\xa4tetyn jengil\xc3\xa4isen ry\xc3\xb6v\xc3\xa4\xc3\xa4m\xc3\xa4st\xc3\xa4 ulosajon uhria. Max kahlitsee jengil\xc3\xa4isen nilkastaan autoon ja rakentaa sytyttimest\xc3\xa4 ja vuotavasta bensiinist\xc3\xa4 aikapommin. Max antaa jengil\xc3\xa4iselle rautasahan ja toteaa, ett\xc3\xa4 k\xc3\xa4sirautojen sahaaminen kest\xc3\xa4\xc3\xa4 kymmenen minuuttia, kun taas nilkan sahaaminen vain viisi minuuttia. Max poistuu paikalta, ja pian auto, johon h\xc3\xa4n kahlitsi jengil\xc3\xa4isen, r\xc3\xa4j\xc3\xa4ht\xc3\xa4\xc3\xa4.\n_START_SECTION_\nTuotanto\n_START_PARAGRAPH_\nMad Max on elokuvien The Blair Witch Project (1999) ja Paranormal Activity (2009) ohella maailman taloudellisesti menestyneimpi\xc3\xa4 indie-elokuvia. Elokuvan budjetti oli vain 400\xc2\xa0000 dollaria ja tuotto oli maailmanlaajuisesti noin 100 miljoonaa dollaria._NEWLINE_Elokuva on Mel Gibsonin toinen elokuva. Gibson meni kuvauksiin yst\xc3\xa4v\xc3\xa4ns\xc3\xa4 seuraksi, mutta koska h\xc3\xa4n oli edellisen\xc3\xa4 iltana ollut baaritappelussa, h\xc3\xa4nen naamansa oli mustelmilla ja nen\xc3\xa4 oli murtunut. Tuottajat ihastuivat Gibsoniin ja k\xc3\xa4skiv\xc3\xa4t t\xc3\xa4m\xc3\xa4n tulla kahden viikon p\xc3\xa4\xc3\xa4st\xc3\xa4 uudelleen. Kahden viikon p\xc3\xa4\xc3\xa4st\xc3\xa4 Gibson sai p\xc3\xa4\xc3\xa4roolin Mad Maxista._NEWLINE_Elokuva oli kokonaan kielletty Uudessa-Seelannissa ja Ruotsissa. Ruotsin kielto purettiin vuonna 2005, mink\xc3\xa4 j\xc3\xa4lkeen se on esitetty televisiossa. Uuden-Seelannin kielto johtui kohtauksesta, jossa Goose poltetaan autoon, koska samankaltaista tapahtui juuri ennen elokuvan julkistamista. Mad Max 2 \xe2\x80\x93 asfalttisoturi -elokuvan menestyksen takia elokuva sai K-18-esitysluvan vuonna 1983. _NEWLINE_Elokuva sai ensi-iltansa Suomen televisiossa Yle Teema -kanavalla 14. maaliskuuta 2015. _NEWLINE_Elokuva julkaistiin 5. lokakuuta 2010 blu-ray+DVD-pakettina.'